**8 Skrajšani postopek**

Na podlagi 125. in 129. člena Zakona o urejanju prostora (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3971), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE, [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP, [23/24](https://www.uradni-list.si/glasilo-uradni-list-rs/vsebina/2024-01-0694), [109/24](https://www.uradni-list.si/glasilo-uradni-list-rs/vsebina/2024-01-3541) in [25/25](https://www.uradni-list.si/glasilo-uradni-list-rs/vsebina/2025-01-0872) – odl. US) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_ sprejel

**ODLOK**

**o spremembi Odloka o občinskem podrobnem prostorskem načrtu**

**Ob Sodišču v Novi Gorici**

1. člen

V Odloku o občinskem podrobnem prostorskem načrtu Ob sodišči v Novi Gorici (Uradni list RS, št. 76/08) se v 23. členu črta besedilo »med 9. in 15. uro«.

KONČNA DOLOČBA

2. člen

Ta odlok začne veljati petnajsti dan po objavi v Uradnem listu Republike Slovenije.

Številka: 3503-0003/2025

Nova Gorica, dne

Samo Turel

 ŽUPAN



Številka: 3503-0003/2025-2

Nova Gorica, dne 3. junija 2025

O B R A Z L O Ž I T E V

**(1) Razlogi, ki utemeljujejo potrebo po sprejemu Odloka o spremembah in dopolnitvah Odloka o občinskem podrobnem prostorskem načrtu Ob sodišču v Novi Gorici (v nadaljevanju: odlok)**

Mestna občina Nova Gorica je z veljavnim Odlokom o občinskem podrobnem prostorskem načrtu Ob sodišču v Novi Gorici (Uradni list RS, št. 76/08) sprejela načrt, ki ga je izdelal UBI studio d.o.o. v l. 2005 (v nadaljevanju: OPPN). Na območju OPPN Mestna občina izdeluje zazidalni preizkus ter podlage za objavo javnega arhitekturnega natečaja za kare A2. Predvidena je gradnja večstanovanjskih stavb z javnim programom v pritličju. V sklopu priprave zazidalnega preizkusa se je skrbno preučilo določila veljavnega odloka z vidika upoštevanja javnega interesa ter tudi z vidika dejanske izvedljivosti. Pri presoji regulative, ki jo odlok vzpostavlja, se je kot problematična izpostavila določba 23. člena odloka, ki ureja osončenost bivalnih prostorov predvidenih novogradenj. Veljavna določba se glasi: »Stanovanjski objekti morajo biti načrtovani tako, da zagotavljajo bivalnim prostorom osončenost vsaj eno uro dnevno v zimskem času ter dve uri v jesenskem, pomladanskem in poletnem času med 9. in 15. uro.« Veljavna določba omejuje optimalno izrabo prostora, saj onemogoča umeščanje večstanovanjskih stavb in bivalnih prostorov v njih z orientacijo vzhod-zahod. Z upoštevanjem veljavnega določila bi se z javnim natečajem favoriziralo rešitve, ki umeščajo bivalne prostore izključno na vzhod ali jug oz. zamikajo stavbe od gradbenih linij, ki jih določa OPPN in pomenijo kontinuiteto tipične ortogonalne pozidave mesta. Odmik od obstoječe tipologije pomeni neskladje z obstoječo pozidavo in varovanjem moderne dediščine Nove Gorice. Takšna rešitev pomeni tudi potencialno neskladje s predvideno prostorsko ureditvijo znotraj OPPN, nenazadnje pa omejuje nabor rešitev, ki jih udeleženci natečaja lahko ponudijo.

**(2) Cilji, ki jih želimo doseči s sprejemom odloka:**

S predlagano spremembo se v postopku izvedbe natečaja omogoči večji nabor možnih kvalitetnih prostorsko arhitekturnih rešitev, čemur je ureditev z natečajem sploh namenjena.

Javni arhitekturni natečaj je uveljavljen postopek za izbiro najustreznejših arhitekturnih, krajinsko-arhitekturnih in urbanističnih rešitev, ki naročnikom omogoča izbiro med različnimi rešitvami in zagotavlja ustrezne rešitve za odločanje. Uporaba postopka natečaja je smotrna odločitev za naročnike, ki se pri izvajanju investicijskih projektov ravnajo po načelih kakovosti, strokovnosti, transparentnosti in optimalne izbire. Izdelavo javnega arhitekturnega natečaja na območju OPPN ob sodišču za potrebe vsakokratnih gradenj predvideva odlok v 31. členu.

**(3) Pravne podlage in načela, po katerih naj se uredijo razmerja na področju:**

* 125. in 129. člen Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24 in 25/25 – odl. US),
* 19. člen Statuta Mestne občine Nova Gorica (Uradni list RS, št. 13/12, 18/17, 18/19).

**(4) Rešitve in posledice, ki bodo nastale s sprejemom odloka:**

Sprememba odloka se izvaja na podlagi 125. člena, ki ureja kratek postopek sprememb in dopolnitev OPN, v povezavi s 129. členom ZUreP-3, ki med drugim določa smiselno uporabo določb tega postopka tudi za kratek postopek sprememb in dopolnitev OPPN. S predlagano spremembo 23. člena se ne načrtuje novih prostorskih ureditev, prav tako se ne določa nova izvedbena regulacija prostora. Prostorska ureditev znotraj OPPN je opredeljena v 6. členu odloka in se ne spreminja.

Izvedbena regulacija prostora je skozi namensko rabo prostora in prostorske izvedbene pogoje določen način rabe prostora in izvajanja posegov v prostor v določenem območju. Predlagana sprememba zgolj spreminja konkreten obstoječi prostorsko izvedbeni pogoj in ne vzpostavlja nove izvedbene regulacije prostora oziroma načina rabe prostora. Rezultat zazidalnega preizkusa je bila ugotovitev, da konfiguracija uličnega sistema ter zamik poletnega časa za 1 uro, praktično onemogočita osončenost zahodnih fasad načrtovanih gradenj na območju. Ob predlagani spremembi se izognemo situacijam, ko bi bile arhitekturne rešitve skladne s prostorsko izvedbenimi pogoji, ampak v neskladju s predvideno prostorsko ureditvijo. Določba tudi onemogoča optimalno izpeljavo natečaja, saj bistveno omejuje nabor možnih rešitev. Bistvo načina rabe prostora in izvajanja posegov v prostor je izvedba natečaja, ki pa ga sporna določba omejuje na način, da ne dopušča umeščanja bivalnih prostorov na zahodni strani objektov ob hkratni umestitvi objektov vzporedno z urbanimi linijami. V drugem primeru OPPN ob Kidričevi ulici celo zahteva umeščanje objektov vzporedno ali pravokotno s to ulico, zato ni mogoče zaključiti, da bi namen določbe, ki se spreminja, lahko bil onemogočanje vzporednega umeščanja objektov ob Ulici Gradnikove brigade. Glede na to, da OPPN nikjer ne omenja, da se bivalnih prostorov ne sme umeščati na zahodno stran objektov proti Ulici Gradnikove brigade, prav tako ni mogoče zaključiti, da bi sporna določba želela doseči prav to. Določba je torej v nasprotju z bistvom izvedbene regulacije prostora, njeni omejevalni učinki na krog možnih rešitev natečaja pa so se pokazali šele z izvedbo zazidalnega preizkusa. Preveritev na podobnem nivoju ob sprejemu OPPN ni bila izvedena.

Predlagana sprememba odloka nima vplivov na sosednje območje, saj se nanaša izključno na novo načrtovane gradnje znotraj območja OPPN. Regulacija vplivov na sosednja območja, ki se nahajajo izven OPPN se vrši na podlagi gradbenih linij, ki jih določa OPPN ter na podlagi 44. člena OPN.

Spremembe in dopolnitve odloka ne zahtevajo sodelovanja nosilcev urejanja prostora. Območje se nahaja znotraj območja naselbinske dediščine Nova Gorica – mestno jedro. Odlok je namenjen aktivaciji nepozidanega dela mestnega središča in ne vpliva na objekte ali regulacijo, ki jih režim varuje. Spremembe in dopolnitve odloka ne predstavljajo vsebine, ki bi zahtevala sodelovanje ZVKD, saj gre za novo predvideno gradnjo, ki se upoštevaje prostorsko ureditev iz OPPN vključuje v originalno zasnovo mesta.

V skladu s šestim odstavkom 125. člena ZUreP-3 je bilo gradivo v obdobju od 16. 5. 2025 do 2. 6. 2025 javno objavljeno. Na objavljeno gradivo občina ni prejela predlogov ali pripomb.

**(5) Materialne obveznosti, ki bodo nastale s sprejemom odloka:**

Materialne obveznosti zaradi sprejema sprememb odloka niso predvidene.

**(6) Druge pomembne okoliščine glede vprašanj, ki jih ureja ta odlok:**

Ker gre za manj zahtevne spremembe odloka, predlagamo skladno s prvo alinejo prvega odstavka 70. a člena Poslovnika Mestnega sveta Mestne občine Nova Gorica, da se odlok sprejme po skrajšanem postopku.

Samo Turel

 ŽUPAN

Pripravil:

Erik Lasič

Vodja službe za okolje in prostor